[pic] | COMISIA COMUNITĂŢILOR EUROPENE |

Bruxelles, 8.10.2009

COM(2009) 518 final

RAPORT AL COMISIEI CĂTRE CONSILIU, PARLAMENTUL EUROPEAN, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

AL PATRULEA RAPORT PRIVIND IMPLEMENTAREA REGULAMENTULUI (CE) NR. 2320/2002 DE INSTITUIRE A UNOR NORME COMUNE ÎN DOMENIUL SIGURANȚEI AVIAȚIEI CIVILE[1]

R APORT AL COMISIEI CĂTRE CONSILIU, PARLAMENTUL EUROPEAN, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

AL PATRULEA RAPORT PRIVIND IMPLEMENTAREA REGULAMENTULUI (CE) NR. 2320/2002 DE INSTITUIRE A UNOR NORME COMUNE ÎN DOMENIUL SIGURANȚEI AVIAȚIEI CIVILE[2]

Prezentul raport acoperă perioada 1 ianuarie – 31 decembrie 2008

1. INTRODUCERE

Anul 2008 a marcat o etapă semnificativă în crearea unui regim eficient de securitate a aviației în Comunitatea Europeană. A fost anul în care s-a acumulat experiență, o perioadă de reevaluări fundamentale, pe baza experienței a cinci ani de implementare și inspectare a regimului adoptat în 2002 după atacurile teroriste de la 11 septembrie. În acest an au avut loc, de asemenea, o strânsă cooperare internațională și o serie de progrese tehnologice.

Procesul de reevaluare a pus în evidență numeroase aspecte pozitive. Principalele cerințe legislative au fost bine înțelese și, în general, aplicate corespunzător la nivelul aeroporturilor europene. Nivelurile de conformitate au continuat – deși lent – pe o pantă ascendentă și mai multe state membre și-au sporit resursele de monitorizare a conformității. Cu toate acestea, necesitatea adaptării anumitor dispoziții a fost, de asemenea, evidentă în vederea obținerii unei înțelegeri comune, a soluționării deficiențelor recurente sau a luării în considerare a altor evoluții. Chiar și regimurile de inspecție au trebuit optimizate în aceeași măsură.

Reacția comunitară la amenințările noi și emergente a fost pusă la încercare în mod asemănător în urma perturbărilor grave provocate de alerta din 2006 legată de explozivii lichizi. Această situație a dus la depunerea unor eforturi sporite de colaborare cu producătorii și partenerii internaționali în vederea elaborării unor proceduri de control de securitate și a stimulat eforturile de a ajunge la un acord cu țările terțe în ceea ce privește procesele de recunoaștere. Pe tot parcursul anului, UE și-a dovedit dorința și capacitatea de a contribui în mod semnificativ la înlesnirea circulației pasagerilor și la găsirea unor soluții globale.

În ultimul rând, și fundamental pentru întregul proces, a fost recunoscută necesitatea creșterii transparenței. Restricțiile impuse accesului la o mare parte din legislația de implementare au ajuns să fie considerate drept excesive, cetățenii neputând avea acces la faptele necesare care să le permită să ia decizii în cunoștință de cauză. Ca răspuns, dispozițiile inițiale au fost imediat restructurate și s-a făcut un angajament de a asigura nivelurile corespunzătoare de acces pe viitor.

În linii mari, anul 2008 a înregistrat realizări considerabile în sensul stabilirii unui mediu matur în domeniul securității aviației. Statele membre, industria aviației și producătorii au dovedit un nivel ridicat de angajament în ceea ce privește colaborarea pentru găsirea unor soluții în materie de securitate și reducerea la minimum a dezavantajelor pentru pasageri. Cu toate acestea, la sfârșitul celor douăsprezece luni, niciuna dintre părți nu s-a îndoit de volumul de muncă pe care trebuia încă să îl depună.

PARTEA ÎNTÂI

INSPECȚIILE

1. Aspecte generale

În temeiul Regulamentului nr. 2320/2002, Comisia trebuie să desfășoare inspecții pentru a stabili nivelul de conformitate a statelor membre cu dispozițiile legale privind securitatea aviației. În acest program este inclusă și Elveția, în timp ce Norvegia și Islanda sunt inspectate în baza unor dispoziții identice de către Autoritatea AELS de Supraveghere.

Există trei tipuri de inspecții:

- inspecții la autoritățile naționale competente;

- inspecții la aeroporturi; și

- inspecții de monitorizare, pentru evaluarea activităților de corectare a deficiențelor.

Aceste inspecții sunt efectuate de o echipă a Comisiei alcătuită din 11 inspectori în domeniul securității aviației, care colaborează cu inspectorii naționali desemnați de statele membre. Anexa 1 conține un tabel centralizator al tuturor inspecțiilor Comisiei până în prezent, care evidențiază inspecțiile desfășurate pe parcursul anului 2008.

2. Inspecții la autoritățile naționale competente

Fiecare stat membru are obligația de a desemna o autoritate competentă responsabilă de coordonarea și monitorizarea programului național de securitate a aviației civile. În cursul anului 2008, Comisia a inspectat nouă autorități competente. Aceste inspecții au implicat evaluarea programului național de securitate a aviației civile, a programului național de control al calității securității aviației civile și a punerii acestuia în aplicare, a programului național de formare și a programelor de securitate pentru aeroporturi și companii aeriene.

Șapte din cele nouă autorități au fost supuse unei inspecții anterioare a Comisiei. Exercițiul din 2008 a demonstrat existența unor standarde ridicate în cinci state, respectiv a unor standarde acceptabile în două state, ultimele două rapoarte fiind nesatisfăcătoare. În linii mari, programele naționale de securitate a aviației civile au respectat în mod corespunzător cerințele legale, în ciuda câtorva omisiuni și referințe depășite. Dispozițiile pentru aeroporturile mici pentru care s-a solicitat o exceptare în baza dispozițiilor regulamentului au fost omise destul de frecvent din programele naționale de securitate a aviației civile, împreună cu o serie de cerințe privind transportul aerian de mărfuri. Frecvența activităților de monitorizare și includerea auditurilor de securitate în definiția europeană a termenului au fost omise de multe ori din programele naționale de control al calității. O serie de programe naționale de formare în domeniul securității nu au inclus dispoziții adecvate pentru conștientizarea la nivel general și formarea periodică.

Cu toate acestea, majoritatea deficiențelor au fost constatate în ceea ce privește capacitatea de detectare și corectare rapidă a erorilor. Cele mai frecvente deficiențe, chiar și în statele membre cu cele mai bune rezultate, au fost lipsa auditurilor de securitate, numărul redus de teste și monitorizarea precară. Deficiențele mai grave, dar mai rare, constatate de inspectori au fost reprezentate de aeroporturile care nu au fost vizitate deloc timp îndelungat, de inspecțiile rare și de scurtă durată sau de acțiunile de rectificare îndelung amânate.

Aproape toate programele de securitate aeroportuară au fost actualizate și monitorizate de statele membre. Monitorizarea programelor de securitate a companiilor aeriene a părut mai puțin riguroasă, în special în ceea ce privește companiile aeriene înregistrate în afara UE. Verificările au demonstrat că acestea omiteau adesea să includă toate cerințele, chiar și atunci când autoritatea competentă le validase.

3. Inspecții inițiale la aeroporturi

În cursul anului 2008, au fost efectuate 10 inspecții inițiale la aeroporturi, iar constatările au fost în linii mari conforme cu cele ale inspecțiilor anterioare. Cu toate acestea, rezultatele înregistrate în cele patru domenii considerate, în general, ca fiind esențiale pentru menținerea securității aviației civile (securitate aeroportuară, securitatea aeronavelor, pasagerii și bagajele de mână și bagajele de cală) au indicat anumite îmbunătățiri, chiar dacă acestea nu au în totalitate baze empirice. (În fiecare an se selectează un set diferit de aeroporturi, astfel încât nu se poate face nicio comparație directă). Pe termen mai lung, s-au înregistrat îmbunătățiri de la an la an în aceste domenii-cheie, nivelurile de conformitate crescând de la 50% în 2004 la 78% în 2008.

Cele mai slabe domenii, în cazul celor 10 aeroporturi inspectate pe parcursul anului 2008, le-au reprezentat controlul accesului și al personalului. Per ansamblu, standardele de conformitate ale transportatorilor aerieni au fost mai slabe decât standardele aeroportuare, în ciuda faptului că între 2007 și 2008 s-a înregistrat o îmbunătățire mai accentuată la nivel general. Domeniile care au nevoie de eforturi suplimentare au fost percheziția și controlul aeronavelor și protecția aeronavelor.

Conformitatea cu dispozițiile care vizează pasagerii și bagajele de mână a înregistrat, în general, un nivel ridicat, deși la unele dintre aeroporturile inspectate au fost raportate deficiențe grave determinate de factori umani. Conformitatea în ceea ce privește inspectarea bagajelor de cală a fost extrem de ridicată, fără a se înregistra deficiențe în cazul unui număr mare de dispoziții.

4. Inspecții de monitorizare

Ca parte a monitorizării standardelor de implementare și a remedierii deficiențelor întreprinse de către Comisie – legată, practic, întotdeauna de aeroporturile pe care au fost constatate deficiențe grave –, Comisia va efectua o inspecție de monitorizare. Pe parcursul anului 2008, au fost efectuate opt astfel de inspecții pe aeroporturile europene.

În urma constatărilor a rezultat faptul că, până la momentul inspecției de monitorizare, au fost remediate un număr mai mare de deficiențe față de anii precedenți. Cu toate acestea, o serie de deficiențe grave (aproximativ 13% din cele constatate) nu fuseseră tratate corespunzător până la revenirea inspectorilor Comisiei. În general, deficiențele care puteau fi remediate prin modificări structurale au fost soluționate foarte eficient, în timp ce deficiențele care implicau factori umani s-au dovedit de nerezolvat.

5. Dosare nesoluționate, cazuri în temeiul articolului 15 și proceduri juridice

La fiecare inspecție se întocmește un dosar care rămâne deschis până când Comisia se declară mulțumită de adoptarea acțiunilor corective corespunzătoare. În mod normal, dosarul se închide pe baza unor rapoarte privind progresele și a asigurărilor primite din partea autorității competente, cu excepția cazului în care se consideră necesară o inspecție de monitorizare. Anul 2008 a fost unul de succes în ceea ce privește închiderea dosarelor, 36 de cazuri fiind soluționate în mod satisfăcător. Per ansamblu, 15 autorități competente și 16 dosare de inspecție aeroportuară au rămas deschise la sfârșitul anului.

Articolul 15 din Regulamentul nr. 1486/2003[3] se aplică în cazul în care neconformitatea este considerată suficient de gravă pentru a reprezenta o amenințare semnificativă asupra nivelului general de securitate al aviației civile în Comunitate. În astfel de cazuri, sunt avertizate toate celelalte autorități competente. Un singur proces în temeiul articolului 15 inițiat în luna octombrie 2007 a rămas deschis până în luna iulie 2008, însă nu au mai apărut cazuri noi.

În cursul anului 2008, Comisia a închis două proceduri privind încălcarea dreptului comunitar demarate în 2007 și a deschis alte patru, motivul general constituindu-l activitățile insuficiente de monitorizare și lipsa auditorilor naționali. Una dintre aceste proceduri privind încălcarea dreptului comunitar a fost închisă în decurs de câteva luni, însă celelalte 3 au rămas deschise la sfârșitul anului.

6. Evaluările proprii ale statelor membre

În temeiul articolului 6 din Regulamentul nr. 1217/2003[4] al Comisiei, statele membre sunt obligate să înainteze Comisiei, până la sfârșitul lunii februarie a fiecărui an, un raport anual care să prezinte rezultatele monitorizării naționale a conformității pe care au realizat-o în perioada ianuarie - decembrie a anului anterior. Unele dintre rapoartele naționale pe 2008 au indicat un număr scăzut de zile-om pe teren, neîndeplinirea tuturor cerințelor, lipsa auditurilor de securitate sau activități insuficiente de monitorizare. La fel ca în anii precedenți, rapoartele au arătat un nivel mai ridicat de conformitate decât cel constatat în timpul inspecțiilor Comisiei, însă, la nivel general, au identificat același tip de deficiențe. Pentru prima dată, toate rapoartele prezentate au respectat modelul Comisiei.

PARTEA A DOUA

LEGISLAȚIA

1. Aspecte generale

De la adoptarea Regulamentului (CE) nr. 2320/2002, Comisia a colaborat în permanență cu statele membre și cu sectorul pentru a dezvolta și, acolo unde este cazul, pentru a revizui dispozițiile legale care guvernează securitatea aviației. Anul 2008 a însemnat o perioadă de activități foarte intense pe parcursul căreia au fost detaliate sau modificate dispozițiile existente, textele fiind, de asemenea, reformate în forma legală corespunzătoare, în contextul unei revizuiri fundamentale a întregului pachet legislativ, bazat pe experiența ultimilor cinci ani.

2. Legislația adoptată și propusă

Progresele legislative din cursul anului 2008 au inclus:

- adoptarea Regulamentului (CE) nr. 23/2008[5] privind utilizarea proiectării de imagini virtuale ale articolelor periculoase;

- adoptarea Regulamentului (CE) nr. 358/2008[6] de eliminare a restricției privind dimensiunea bagajului de mână;

- adoptarea Regulamentului (CE) nr. 820/2008[7] și a Deciziei (CE) nr. 4333/2008[8] de înlocuire și de abrogare a Regulamentului (CE) nr. 622/2003[9];

- adoptarea Regulamentului (EC) No 300/2008[10], noul regulament-cadru care va înlocui Regulamentul (CE) nr. 2320/2002 în momentul abrogării acestuia în luna aprilie 2010;

- modificarea Regulamentului (CE) nr. 820/2008 pentru a permite exceptarea de la controlul suplimentar al lichidelor scutite de taxe vamale achiziționate în 6 aeroporturi din Croația;

- finalizarea lucrărilor la noile texte de înlocuire a Regulamentelor (CE) nr. 1217/2003 (controlul național al calității) și (CE) nr. 1486/2003 (inspecțiile Comisiei efectuate la nivelul statelor membre);

- finalizarea lucrărilor la noua legislație secundară care se va situa între Regulamentul (CE) nr. 300/2008 și noua legislație de aplicare planificată[11]; și

- cel mai important, activități intense în ceea ce privește elaborarea noului regulament detaliat de implementare și a deciziei de înlocuire a Regulamentului (CE) nr. 820/2008 al Comisiei și a Deciziei (CE) nr. 4333/2008 începând cu luna aprilie 2010.

Textele au fost elaborate pe parcursul a opt reuniuni ale Comitetului de reglementare a securității aviației, la care toate statele membre plus Norvegia, Islanda și Elveția sunt reprezentate, a opt reuniuni ale Grupului consultativ al părților interesate de securitatea aviației, care adună laolaltă organisme din sectorul respectiv reprezentând aeroporturi, companii aeriene, transportul aerian de mărfuri și piloții, precum și o serie de reuniuni focalizate ale grupului de lucru în care au fost implicate atât statele membre, cât și sectorul. S-au organizat, de asemenea, reuniuni separate, dedicate problemei explozivilor lichizi.

3. Detalierea și modificarea

În ceea ce privește realizările specifice, adăugarea unor detalii noi la dispozițiile existente a reprezentat o parte relativ redusă a programului legislativ pe parcursul anului 2008. La începutul anului a fost publicat doar un singur regulament nou, Regulamentul (CE) nr. 23/2008 privind proiectarea de imagini virtuale ale articolelor periculoase (TIP), activitatea aferentă fiind încheiată efectiv în 2007. (TIP este un sistem care generează imagini electronice ale obiectelor periculoase din bagaje pentru sprijinirea formării personalului și a menținerii concentrării).

Legislația în domeniul securității aviației a fost adaptată prin două măsuri de modificare pe parcursul perioadei acoperite de prezentul raport, una dintre acestea de înlăturare a unei dispoziții planificate, iar cealaltă de acordare a unei noi exceptări. Înlăturarea, în Regulamentul (CE) nr. 358/2008, a vizat limitarea planificată a dimensiunii bagajului de mână convenită în urma amenințării cu explozivi lichizi din august 2006, ulterior considerată drept restrictivă în mod inutil, în timp ce noua exceptare permitea acceptarea lichidelor scutite de taxe vamale achiziționate pe șase aeroporturi din Croația la punctele de transfer ale UE prin menționarea acestora în anexa la Regulamentul (CE) nr. 820/2008.

4. Schimbarea instrumentului juridic

În urma unei acțiuni în justiție[12] privind accesul la informații, Comisia a reevaluat elementele legislației în domeniul securității aviației care, anterior, fuseseră excluse din domeniul public.

Comisia a hotărât să publice un nou regulament, pus la dispoziție prin intermediul Jurnalului Oficial, în vederea înlesnirii accesului publicului, în special la detaliile articolelor interzise.

5. Noul cadru și pachetul de implementare

De departe, aceasta reprezintă cea mai importantă investiție de timp și efort a statelor membre, a sectorului și a Comisiei în ceea ce privește progresele legislative. Noul regulament-cadru, Regulamentul (CE) nr. 300/2008, care va abroga și înlocui Regulamentul (CE) nr. 2320/2002 din aprilie 2010, a fost publicat în luna martie a anului 2008. Până la sfârșitul anului, lucrările la cel de-al doilea și al treilea nivel de norme de implementare și la noile texte de inspecție au ajuns într-o etapă avansată.

Cel de-al doilea nivel[13] dezvoltă cadrul, între altele, prin menționarea tehnicilor de inspectare care pot fi utilizate pentru pasageri, bagaje sau încărcături, a categoriilor de articole interzise și a criteriilor de înțelegere cu țările terțe. Pe baza rezultatelor pozitive ale testelor (a se vedea partea a treia), Comisia a propus, inițial, includerea unor dispoziții care să permită utilizarea echipamentelor de scanare corporală în niște parametri care urmează a fi stabiliți. Cu toate acestea, Parlamentul European a considerat că, înaintea acceptării acestei propuneri, trebuie aflat răspunsul la o serie de întrebări legate de drepturile omului, sănătate și protecția datelor. Comisia a modificat proiectul de legislație în consecință pentru eliminarea acestei posibilități, în așteptarea unui studiu ulterior.

Cel de-al treilea nivel va prevedea cerințele detaliate de implementare și va trata problema dispozițiilor excesiv de oneroase din anumite domenii ale legislației actuale și a deficiențelor de securitate din alte domenii. Printre problemele discutate s-au numărat posibile modificări ale cerințelor de percheziție și control al aeronavelor, eliminând cerința ca toate companiile aeriene să prezinte programe de securitate spre aprobare statelor membre, furnizând o listă actualizată de articole interzise recunoscută la nivel internațional, elaborând norme mai detaliate privind serviciile de catering și curățenie și politici privind recrutarea și formarea personalului.

PARTEA A TREIA

TESTE, STUDII, STUDII PILOT

1. Teste

Statele membre pot realiza în orice moment teste ale echipamentelor și metodologiilor noi, în cazul în care acestea sunt utilizate în legătură cu cerințele legislative existente. Atunci când testele presupun înlocuirea acestor cerințe cu metode sau procese tehnice noi, este necesară mai întâi aprobarea Comisiei, iar testul trebuie limitat la maximum 30 de luni.

Pe parcursul lui 2008 s-au desfășurat un număr limitat de teste. Acestea au implicat utilizarea echipamentelor de scanare corporală cu unde milimetrice și prin retrodifuzie pentru inspectarea personalului și a pasagerilor și câini pentru bagajele de cală și inspectarea încărcăturii. De asemenea, au fost efectuate studii privind eficiența calculatoarelor portabile de inspecție în interiorul bagajelor de mână, contrar cerinței actuale de exceptare.

Rezultatele testelor efectuate cu câini au determinat Comisia și statele membre să accepte că trebuie elaborată legislație care să vizeze utilizarea acestora. Testele efectuate cu calculatoarele portabile au fost sistate temporar întrucât rezultatele s-au dovedit neconcludente.

2. Studii

În această perioadă s-au finalizat două studii realizate în numele Comisiei, respectiv un studiu privind utilizarea câinilor la inspectarea pasagerilor și a încărcăturii și unul privind factorii umani care afectează performanțele de control de securitate. Recomandările acestor studii au dus la completarea capitolului privind formarea din noul proiect de legislație cu o serie de dispoziții și au contribuit la discuțiile grupului de lucru în ceea ce privește viitoarele dispoziții privind utilizarea câinilor.

3. Studii pilot

În plus, Comisia și-a definitivat lucrul la studiul pilot privind baza de date a transportului aerian de mărfuri destinat să sprijine deplasarea în siguranță a încărcăturilor aeriene. Acest studiu a fost considerat un succes, fiind demarat un proiect de instituire a unei baze de date obligatorii, care urmează a fi găzduită și gestionată de către Comisie.

PARTEA A PATRA

DIALOGUL CU ORGANISMELE INTERNAȚIONALE ȘI ȚĂRILE TERȚE

1. Aspecte generale

Comisia se angajează periodic în discuții pe tema securității aviației cu organismele internaționale și țările terțe pe o bază bilaterală și multilaterală. Astfel se asigură oportunități pentru schimbul de bune practici, punerea în comun a experienței și găsirea unor soluții globale la problemele de securitate.

2. Organisme internaționale

Comisia ia periodic parte la reuniunile grupului AvSec din cadrul Organizației Aviației Civile Internaționale (OACI), prin prezentări de lucrări și o strânsă colaborare cu alți membri în vederea elaborării de strategii, în prezent concentrându-se intens asupra problemei lichidelor. Comisia a colaborat și cu unele țări terțe – în principal cu Statele Unite ale Americii, Canada și Australia – pentru a conveni asupra unei poziții comune sau pentru a prezenta OACI lucrări comune. La nivel bilateral, Comunitatea a ajuns la o înțelegere cu OACI în ceea ce privește un Memorandum de cooperare privind inspecțiile în vederea reducerii numărului de inspecții OACI în Europa, deja vizată de programele naționale de inspecții și de cele desfășurate de către Comisie.

Cooperarea cu Conferința Europeană a Aviației Civile (ECAC) se desfășoară, de asemenea, în condiții bune, Comisia participând la reuniunile Grupului de lucru pe probleme tehnice și ale Grupului de lucru privind formarea ale ECAC. Concluziile formulate în cadrul acestor grupuri au fost incluse, în urma unei dezbateri ulterioare în Comitetul de reglementare, în proiectul de legislație de implementare și în foaia de parcurs privind lichidele.

3. Țări terțe

Alte eforturi bilaterale cu țările terțe se împart în două categorii principale: activități pentru încheierea de acorduri unice viitoare și pregătiri pentru exceptările privind lichidele. Cel mai avansat element unic este, de departe, cel cu Statele Unite ale Americii, care dispune de standarde ridicate similare de securitate ca și UE. În 2008 a fost înființat un grup de cooperare în domeniul transporturilor UE-SUA care să dezbată problemele din domeniu și s-a realizat o comparație detaliată între măsurile aplicate de fiecare parte a Oceanului Atlantic. Există puține diferențe semnificative, iar statele membre au manifestat un interes considerabil pentru ajungerea la un acord. Este deja în vigoare un protocol care prevede inspecții aeroportuare reciproce: 12 auditori naționali din statele membre ale UE au fost formați de Administrația pentru Securitatea Transporturilor (TSA) pentru a acționa în calitate de observatori în cadrul inspecțiilor acestora, iar inspectorii TSA au luat parte, în aceleași condiții, la inspecțiile Comisiei.

Comisia a continuat, de asemenea, să dezvolte acordurile privind lichidele scutite de taxe vamale și a putut recomanda exceptarea articolelor scutite de taxe vamale achiziționate de pe aeroporturile croate, astfel cum se menționează mai sus. În cazul altor țări terțe s-au înregistrat anumite progrese, însă nicio altă țară terță nu a îndeplinit toate cerințele în timp util pentru a programa o vizită de inspecție înainte de sfârșitul anului 2008.

PARTEA A CINCEA

FINANȚAREA SECURITĂȚII AVIAȚIEI

Problema finanțării securității aviației a fost ridicată cu regularitate pe parcursul discuțiilor referitoare la măsurile de securitate a aviației. În general, statele membre sunt de părere că sectorul trebuie să suporte costurile, având libertatea de a le transfera pasagerilor, în timp ce sectorul și câțiva membri ai Parlamentului European se declară în favoarea unei contribuții mai mari din partea statului. În contextual adoptării noului regulament-cadru (CE) nr. 300/2008, Comisia s-a angajat să întocmească un raport[14] pe această temă. Acesta are drept scop identificare principiilor care ar putea sta la baza unei inițiative legislative viitoare.

PARTEA A ȘASEA

PLANURI PENTRU VIITOR

Programul de lucru al Comisiei pentru 2009 va include:

- finalizarea noii legislații de implementare;

- găsirea unor modalități mai bune de abordare a amenințării pe care o prezintă explozivii lichizi;

- promovarea unor acorduri unice de securitate cu țări terțe;

- continuarea programului de inspecții (inclusiv implicarea în calitate de observatori în unele inspecții din SUA);

- sprijinirea statelor membre în vederea îmbunătățirii și armonizării programelor naționale de control al calității;

- analizarea rezultatelor studiilor; și

- analizarea celei mai adecvate abordări în ceea ce privește finanțarea securității aviației.

CONCLUZIE

În ciuda numeroaselor progrese legislative din 2008, s-au înregistrat puține modificări legislative. Această situație a oferit statelor membre posibilitatea de a consolida progresele din anii precedenți, în special în ceea ce privește dispozițiile mai recente, cum ar fi cele referitoare la transportul aerian de mărfuri. În același timp, consecvența rezultatelor inspecțiilor a permis Comisiei să identifice punctele slabe și să analizeze cauzele pentru a putea propune mai târziu noua legislație necesară sau pentru a putea identifica viitoare domenii de studiu sau cercetare. Concomitent, acțiunile în justiție au avut drept rezultat concentrarea mai atentă asupra transparenței, asupra comunicării cu publicul și asupra oportunităților de dezbatere. Din fericire, agenda nu a fost perturbată de noi atentate teroriste majore îndreptate spre aeroporturile europene sau de descoperirea unor noi tehnici teroriste susceptibile să prezinte o amenințare la adresa aviației civile.

În același timp, abordarea potențialei amenințări pe care o prezintă explozivii lichizi a stimulat cooperarea internațională și raporturile cu producătorii. Acest fapt ar trebui să pregătească terenul pentru un mediu mai fluent pentru securitatea aviației în ceea ce îi privește pe călătorii care se deplasează între continente, în același timp crescând gradul de conștientizare al autorităților legislative cu privire la viitoarele posibilități tehnologice.

Per ansamblu, cuvintele de ordine în 2008 au fost „muncă intensă” și „progrese importante”. A fost anul în care s-au pus bazele regimului de securitate a transportului aerian în noul deceniu.

ANEXĂ Inspecțiile Comisiei la nivel de stat membru la data de 31 decembrie 2008

Statul membru | Numărul de inspecții 1/2008 - 12/2008 (inclusiv monitorizările) | Numărul total de inspecții 2004 - 2008 (inclusiv monitorizările) |

Austria | 0 | 6 |

Belgia | 2 | 6 |

Bulgaria | 1 | 2 |

Cipru | 0 | 4 |

Republica Cehă | 1 | 4 |

Danemarca | 1 | 6 |

Estonia | 0 | 3 |

Finlanda | 2 | 6 |

Franța | 1 | 8 |

Germania | 2 | 10 |

Grecia | 1 | 9 |

Ungaria | 1 | 3 |

Irlanda | 0 | 5 |

Italia | 2 | 9 |

Letonia | 0 | 3 |

Lituania | 0 | 3 |

Luxemburg | 0 | 4 |

Malta | 0 | 2 |

Țările de Jos | 2 | 6 |

Polonia | 1 | 6 |

Portugalia | 2 | 5 |

România | 1 | 2 |

Slovacia | 0 | 3 |

Slovenia | 1 | 7 |

Spania | 1 | 4 |

Suedia | 1 | 6 |

Regatul Unit | 3 | 10 |

Elveția[15] | 1 | 2 |

TOTAL | 27 | 144 |

Inspecțiile efectuate de Autoritatea AELS de Supraveghere la data de 31 decembrie 2008

Statul SEE-AELS | Numărul de inspecții 1/2008 - 12/2008 (inclusiv monitorizările) | Numărul total de inspecții 2004 - 2008 (inclusiv monitorizările) |

Islanda | 1 | 5 |

Norvegia | 4 | 23 |

TOTAL | 5 | 28 |

[1] JO L 355, 30.12.2002, p. 1.

[2] Regulamentul (CE) nr. 1486/2003 al Comisiei de stabilire a procedurilor de efectuare a inspecțiilor Comisiei în domeniul siguranței aviației civile, JO L 213, 23.8.2003, p. 3.

[3] Regulamentul (CE) nr. 1217/2003 al Comisiei de stabilire a specificațiilor comune pentru programele naționale de control al calității în domeniul siguranței aviației civile, JO L 169, 8.7.2003, p. 44.

[4] Regulamentul (CE) nr. 23/2008 al Comisiei din 11 ianuarie 2008 de modificare a Regulamentului (CE) nr. 622/2003 de stabilire a măsurilor de aplicare a standardelor comune de bază privind siguranța aeriană, JO L 9, 12.1.2008, p. 12.

[5] Regulamentul (CE) nr. 358 al Comisiei din 22 aprilie 2008 de modificare a Regulamentului (CE) nr. 622/2003 de stabilire a măsurilor de aplicare a standardelor comune de bază privind siguranța aeriană, JO L 111, 23.4.2008, p. 5.

[6] Regulamentul (CE) nr. 820/2008 al Comisiei din 8 august 2008 de stabilire a măsurilor de implementare a standardelor de bază comune privind securitatea aviației, JO L 221, 19.8.2008, p. 8.

[7] Nepublicat în JO.

[8] Regulamentul (CE) nr. 622/2003 al Comisiei de stabilire a măsurilor de aplicare a standardelor comune de bază privind siguranța aeriană, JO L 89, 5.4.2003, p. 9.

[9] Regulamentul (CE) nr. 300/2008 al Parlamentului European și al Consiliului din 11 martie 2008, JO L 97, 9.4.2008, p. 72.

[10] Acum Regulamentul (CE) nr. 272/2009 al Comisiei din 2 aprilie 2009 de completare a standardelor de bază comune în domeniul securității aviației civile prevăzute în anexa la Regulamentul (CE) nr. 300/2008 al Parlamentului European și al Consiliului, JO L 91, 3.4.2009, p. 7.

[11] Cauza CJE, C-345/06, așa-numita cauză Heinrich.

[12] A se vedea nota de subsol 10.

[13] COM(2009) 30 final, 2.2.2009.

[14] Comisia este autorizată să efectueze inspecții în Elveția în temeiul unui acord bilateral UE-Elveția.